Kilti - (page 11) - GWAKAFWIKA REVOLISYON
Kilti Gwada ka déranjé yo!
Par SHAKA (Gwakafwika) le 27 Janvier 2011 à 23:15
Fò nou fè yo rèspèté tanbou
Asi bik entèwnèt a jounal "Fwansmanti", an jété on kouzyé davwa fò nou toujou jété on zyé aka lèlmi é an ka dékouvè moun ka di bétiz ankò on fwa anlè mès é labitid a pèp Gwadloup. Jounal-la té ka palé asi èspozisyon a fwè-la Yves Thôle ; sé moun-la mété-yo ka di bétiz anlè tanbou an-nou! Ou pé senten sé moun-lasa sé fwansé! Aprédavwa yo mal palé kréyòl an-nou, yo mal palé kat lidantité nasyonal Gwadloup FKNG mété si pyé, yo dèyè gwoka an-nou pou di bétiz! Ba sé moun-lasa tanbou Gwadloup pa kilti sé on fòlklò. Mé nou ja konnèt! Ba sé moun-lasa pé pa tini on kilti nèg an Gwadloup padavwa pou yo péyi-la sé ta-yo! Magré nèg an majorité an Gwadloup mé yo ka touvé lèmwayen pou di Lagwadloup sé enki ta-yo! Gadé wòl a-yo aka sé kanak-la! Kant a an Afwik, pa menm palé! Lè sé blan-la ka vin enstalé-yo aka nèg yo sé mèt é sényè! Natirèlman a pa tout sé blan-la ki kon sa mé bon enpé adan yo! Lè'w ka débaké aka on moun, fò'w rèsptè mès é labitid a-y! Tini blan ka fè-y mé tini osi bon enpé ka dérèspèté péyi-la!
Mé nou ké kontinyé woulé asi mès é labitid a pèp Gwadloup, ki yo vlé, ki yo vlé pa!
Lagwadloup sé tan-nou! Lagwadloup a pa ta-yo! Yo pé ké fè sa yo vlé adan péyi an-nou!
Par SHAKA (Gwakafwika) le 22 Janvier 2011 à 18:49
Mi pou sa'y fè an larèl a tanbou, pèp Gwadloup
désidé ba misyé Yves Thôle lonè é rèspè.
Misyé Yves Thôle adan latilyé a-y ka fè èvè
onlo lanmou tanbou a péyi-la.
Yves Thôle, gadé non-lasa byen! Sé on gwan mèt a tanbou gwoka. On gwan tanbouyé douvan lézansèt, on gwan mèt a mannyòk pou fè tanbou! Ba moun ki an péyi-la oben ka pasé an péyi-la, pasé adan paviyon-la,ansyen prèsbitè a vil Lapwent owa Laplas Laviktwa. Misyé Yves Thôle ka mété douvan-jou tanbou i fè pou pèp Gwadloup é dòt moun ankò pé sav vwè andidan paviyon Lapwent-la. Zò pé vwè yo jòdi sanmdi. Misyé Yves Thôle èvè madanm a-y man Jacqueline Cachemire Thôle ansyen a "L'Akadémiduka" ké a lendikatif prézan pou wousivwè zòt! An pasé la a inè-la é an pé di zòt misyé fò toubòlman! Tèlman i fò, misyé Yves Thôle rivé prèmyé adan on ripaj a awtizan douvan plis ki 300 moun adan tout péyi Fwans. E sé kon sa minis fwansé a lakilti onoré-y pou tou sa'y fè an larèl a tanbou-la. An té ka palé dè sa èvè lamatèr pa ni lontan ; gadé jan moun avan té ka kraché anlè tanbou mi alè minis fwansé ka onoré-y!
An nou chonjé misyé Otis Redding !
Par SHAKA (Gwakafwika) le 11 Décembre 2010 à 20:22
Otis Redding yonn adan sé gwan chantè a "soul music" mériken-la ki malérèzman lagé nou li èvè tout òkès a-y on jou 10 désanm 1967 adan on aksdan avyon. I té ni enki 36 lanné!
Kouté on son an senten zò ja tann omwen on fwa adan vi a-zòt!
Par SHAKA (Gwakafwika) le 6 Décembre 2010 à 20:02
Sa i lésé avan dwòg-la chayé-y.
Par SHAKA (Gwakafwika) le 15 Novembre 2010 à 13:57
Kawno ki lésé on 15 novanm
tout pèp Gwadloup adan on penn
Lèlandèmen a on 15 novanm 1998, tout pèp Gwadloup té ka apwann mò a on gwan tanbouyé a péyi-la, misyé Moléon Jernidier toutmoun té ka kriyé Kawno. Misyé Kawno té sòti jou-lasa adan on léwòz ki té ni labitid fèt aka man Soso Jabren Bémaho. I té ka fè istòp anbò a chimen-la an plen lannuit-la é sé kon sa on loto bay on tap.
Kawno jwé èvè on pakèt gwoup an péyi-la é sé adan yonn i kréyé èvè dòt tanbouyé on ritm yo kriyé sobo*.
Kawno té menm jénérasyon ki Vélo. Kawno é Vélo té ni on èstil ki ta-yo. Vélo té ka maké tanbou a-y doubout é i té ka mété délè pyé a-y asi tanbou-la lè'y té ka maké. Kawno li kant-ay té ka maké tanbou a-y kouché èvè on ja dèyè-y.
* Mi on son sobo onlo moun a tanbou konnèt Kawno té jwé adan on fèstival Lapwent an 1991 :
Pa obliyé Maksimilyen, pa obliyé
Panga ou obliyé pwomès-la ou té fè mwen la